Dar Ġużeppa Debono (DĠD) fi ħdan id-Djoċesi ta' Għawdex qed tisħaq li t-tneħħija tar-referenza għall-abort fil-Kodiċi Kriminali, ħlief fil-każ ta' abort imġiegħel, twitti t-triq għal-leġiżlazzjoni tal-abort u għall-mentalità li mhux il-ħajja ta' kull bniedem hija meqjusa tal-istess valur u dinjità. Fi stqarrija, Maria Attard f'isem il-Bord ta' Dar Ġużeppa Debono esprimiet it-tħassib tal-Bord dwar l-Abbozz ta' Liġi mressaq fil-Parlament mid-Deputat Marlene Farrugia din il-ġimgħa sabiex jiġi dekriminalizzat l-abort. Fit-12 ta' Mejju 2021: Marlene Farrugia b'abbozz ta' liġi fuq id-dekriminalizzazzjoni tal-abort Enfasizzat li l-valur tal-ħajja tal-embrijun jew fetu uman fil-ġuf jistħoqqlu jiġi mħares ukoll mil-liġi. Madanakollu stqarret li temmen li n-nisa li jwettqu abort għandhom jiġu akkumpanjati aktar milli kkundannati. Id-Dar tippromwovi ambjent ta' mogħdrija, sostenn, u għajnuna mhux biss lill-ommijiet fit-tqala imma anki lil dawk li jkunu ġarrbu xi telfa tal-wild, inkluż dawk li jwettqu abort. Maria Attard irreferiet għad-definizzjoni ta' "saħħa medika" fl-għanijiet ta' dan l-Abbozz, u qalet li dan it-terminu huwa ġeneriku u jagħti lok għal bosta interpretazzjonijiet, "lil hinn mis-sens strett ta' każijiet fejn it-tqala tpoġġi f'riskju reali s-saħħa tal-omm u/jew tat-tarbija fil-ġuf". Saħqet li f'każijiet bħal dawn, il-proċedura medika tkun twieġeb għal każ kliniku delikat li hu differenti minn abort li jsir għal skopijiet oħra mhux marbuta ma' periklu reali fis-saħħa fiżika. F'Marzu 2021: Filmat: "Kull tarbija mnissla għandha proġett jistennieha" "DĠD timpenja ruħha biex tissokta l-ħidma tagħha favur il-ħajja, b'ħarsa ta' għożża lejn il-ħajja ta' kull bniedem, tal-mara u tal-ħajja li qed tikber f'ġufha, kif ukoll tal-membri kollha tas-soċjetà msejħa biex iħarsu l-ħajja ta' dawk l-aktar dgħajfa", tkompli l-istqarrija. Dar Ġużeppa Debono stiednet ukoll għal riflessjoni u diskussjoni serja fuq dan is-suġġett, u għal impenn aktar konkret f'edukazzjoni fir-relazzjonijiet umani, "fejn is-sesswalità tingħax f'ambjent ta' mħabba u responsabbiltà, u tkun promossa kultura li tgħożż il-ħajja ta' kull persuna". Xi ntqal iktar dwar din il-mozzjoni? B'reazzjoni l-għada li tressqet il-mozzjoni, l-Arċisqof Charles Scicluna saħaq li l-omm hi għażiża għax hi tempju tal-ħajja u mhux tal-mewt. Spjega kif il-ġuf tal-omm hu post għażiż. Fl-omelija tal-quddiesa tiegħu lbieraħ, l-Arċisqof appella għat-talb biex il-ġuf tal-mara, tal-omm, ma jkunx post ta' qtil imma post ta' ħajja. X'qal l-Arċisqof: Filmat: "Il-ġuf tal-mara post għażiż, m'għandux ikun post ta' qtil" – L-Arċisqof L-Erbgħa tard filgħaxija, il-Partit Nazzjonalista rreaġixxa bi stqarrija qasira, fejn qal li jemmen bl-aktar mod assolut fil-ħajja mill-konċepiment sal-mewt u għalhekk ma jista' qatt ikun favur id-dekriminalizzazzjoni tal-abort. Il-PN stqarr li huwa favur li jittieħdu l-miżuri meħtieġa għall-ġid tas-saħħa sesswali ta' kulħadd mingħajr ma tkun ipperikolata l-ħajja tat-tarbija kemm qabel u wara t-twelid. X'qal il-PN? Il-PN jisħaq li qatt ma jista' jkun favur id-dekriminalizzazzjoni tal-abort Il-Partit Laburista rreaġixxa jumejn wara u qal li l-mozzjoni ta' Marlene Farrugia "toħnoq" id-diskussjoni fuq l-abort. Fi stqarrija l-PL qal li l-Grupp Parlamentari Laburista ltaqa' llum biex jiddiskuti l-mozzjoni li tressqet mid-Deputat tal-Oppożizzjoni fit-12 ta' Mejju. Fil-fehma tal-Partit Laburista, "Id-diskussjoni fuq suġġett sensittiv bħall-abort issir mis-soċjetà b'mod matur u liberu, u mhux tinħonoq b'mozzjoni bhal din. Diskussjoni li ma tigix monopolizzata mill-partiti politici fil-Parlament, u tkun mibnija fuq l-onestà u r-rispett lejn fehmiet differenti, bla sensazzjonaliżmu jew kundanni u kontra l-istigma." Il-Ġimgħa: Il-mozzjoni ta' Farrugia "toħnoq" id-diskussjoni fuq l-abort – PL Fil-bidu tal-leġislatura tiegħu, Robert Abela kien qal li jekk l-eks Prim Ministru Joseph Muscat se jaħdem favur l-abort, se jsib lilu kontrih. Riċentament, l-eks Prim Ministru Joseph Muscat kien qal li mhuwiex favur l-abort imma ma jistax jiddeċiedi għan-nisa hu. F'Jannar 2020: "Jekk Muscat jaħdem għall-abort se jsib lili kontrih" – Abela Sorsi qrib il-Parlament qalu ma' Newsbook.com.mt li x'aktarx din il-mozzjoni qatt mhu se titla' għad-diskussjoni fil-Parlament peress li "m'għandha la l-appoġġ tal-Gvern u lanqas tal-Oppożizzjoni." Ġie spjegat lil din il-kamra tal-aħbarijiet li biex din il-mozzjoni tersaq għat-tieni qari u allura għad-diskussjoni fl-plenarja trid titpoġġa jew fuq l-aġenda tal-Gvern u allura tkun diskussa xi ġurnata bejn it-Tnejn, it-Tlieta jew l-Erbgħa, inkella tkun diskussa fil-Parlament bi qbil mal-Oppożizzjoni fil-ġurnata tal-Ħamis f'seduta speċjali li ssir darba kull tliet xhur. Aqra wkoll: Filmat: "F'qalbi kont naf li ma nistax nagħmel abort għax mhux faċli tneħħi parti minnek"